b'\n_START_ARTICLE_\nRakennebiologia\n_START_PARAGRAPH_\nRakennebiologia on molekyylibiologian haara, jossa tutkitaan biologisten makromolekyylien kuten proteiinien ja nukleiinihappojen rakennetta.\n_START_SECTION_\nRakennetutkimuksen hy\xc3\xb6dyt\n_START_PARAGRAPH_\nProteiinien rakenteen tunteminen auttaa ymm\xc3\xa4rt\xc3\xa4m\xc3\xa4\xc3\xa4n niiden toimintaa. Esimerkiksi entsyymien toiminta perustuu pitk\xc3\xa4lti niiden aktiivisen keskuksen atomitason rakenteeseen. Solun signalointitiet perustuvat usein erilaisiin molekyylien muodonmuutoksiin, jolloin molekyylien rakenteita tutkimalla voidaan ymm\xc3\xa4rt\xc3\xa4\xc3\xa4 signalointiteiden toimintaa. Rakennetutkimuksella voidaan my\xc3\xb6s selvitt\xc3\xa4\xc3\xa4, mihin kohtaan proteiinia on kiinnittyneen\xc3\xa4 ligandeja, metalli-ioneja ym._NEWLINE_Kun tiedet\xc3\xa4\xc3\xa4n molekyylin rakenne, voidaan suunnitella l\xc3\xa4\xc3\xa4kett\xc3\xa4, joka kiinnittyy molekyyliin. Esimerkiksi AIDS-l\xc3\xa4\xc3\xa4kkeiden kehittely\xc3\xa4 suunnataan HIV-proteaasiin, jonka rakenteesta yritet\xc3\xa4\xc3\xa4n l\xc3\xb6yt\xc3\xa4\xc3\xa4 sopivia kohteita l\xc3\xa4\xc3\xa4kemolekyyleille._NEWLINE_Rakennetutkimusta voidaan k\xc3\xa4ytt\xc3\xa4\xc3\xa4 my\xc3\xb6s selvitt\xc3\xa4m\xc3\xa4\xc3\xa4n, mink\xc3\xa4 takia jokin mutaatio vaikuttaa proteiinin toimintaan. Mik\xc3\xa4li mutaatio on proteiinin rakenteen olennaisessa kohdassa, kuten entsyymin aktiivisessa keskuksessa, se vaikuttaa todenn\xc3\xa4k\xc3\xb6isesti proteiinin toimintaan.\n_START_SECTION_\nRakennetutkimuksen menetelm\xc3\xa4t\n_START_PARAGRAPH_\nProteiinit ovat liian pieni\xc3\xa4, jotta niiden yksityiskohtainen rakenne voitaisiin selvitt\xc3\xa4\xc3\xa4 valomikroskoopilla. Elektronimikroskoopeilla sen sijaan pystyt\xc3\xa4\xc3\xa4n n\xc3\xa4kem\xc3\xa4\xc3\xa4n jonkin verran proteiinien kolmiulotteista rakennetta. Yksityiskohtaisempaa atomitason rakennetta voidaan selvitt\xc3\xa4\xc3\xa4 r\xc3\xb6ntgenkristallografialla tai NMR:ll\xc3\xa4._NEWLINE_Proteiinin rakennetta voidaan selvitt\xc3\xa4\xc3\xa4 my\xc3\xb6s jo tutkittuihin sukulaisproteiineihin vertaamalla. Menetelm\xc3\xa4\xc3\xa4 kutsutaan homologiseksi mallinnukseksi. Tunnettujen proteiinien rakenteeseen muutetaan niit\xc3\xa4 kohtia, jotka ovat erilaisia tutkittavassa proteiinissa._NEWLINE_Uusi menetelm\xc3\xa4 on my\xc3\xb6s threading ("pujottelu", ei virallista suomennosta), jossa proteiinin rakenne yritet\xc3\xa4\xc3\xa4n ratkaista tietokoneella pelk\xc3\xa4st\xc3\xa4\xc3\xa4n aminohappoj\xc3\xa4rjestyksen perusteella.'